Parys steeds sonder krag(Argieffoto: Mazhar Zandsalimi/Unsplash) Die Ngwathe-munisipaliteit in die Vrystaat sê hulle is nie seker presies wanneer die krag weer in Parys sal aangaan nie. Dié Vrystaatse dorp is sedert Dinsdagaand in die donker gelaat nadat ŉ substasie omstreeks 20:32 aan die brand geslaan het. Steve Naale, woordvoerder van die Ngwathe-munisipaliteit in die Vrystaat, sê die munisipaliteit en Eskom se tegniese spanne werk sedert Dinsdagaand onverpoos om die brandskade by die kragsubstasie te herstel. Maroela Media het vroeër berig daar het Dinsdagaand ŉ fout in die transformator by die Parys Rural-substasie ontstaan. Dit het veroorsaak dat die transformator en só ook die substasie aan die brand geslaan het. Weens die brandskade wat in die stasie se beheerkamer aangerig is, is die hele dorp se krag afgesny. Eskom het Woensdag gesê hulle beoog dat die krag teen Donderdagmiddag weer aangeskakel word. Naale sê egter omdat dié herstelproses nie ŉ maklike taak is nie, kan hulle nog nie bevestig wanneer die krag weer sal aankom nie. “Watervoorsiening en -verspreiding word kwaai beïnvloed deur kragonderbrekings. Watertenks sal voortgaan om water aan inwoners in die tyd te voorsien,” sê Naale. Naale sê hulle sal inwoners deurgaans op hoogte hou deur gereelde terugvoer deur te gee aan munisipale raadslede, plaaslike media, openbare uitsaaiers, sosialemediaplatforms en deur middel van SMS’e. “Die munisipaliteit bedank inwoners vir hul geduld en samewerking tot dusver,” sê Naale.